რადიკალური ფემინიზმი
რადიკალური ფემინიზმი — ფილოსოფია, რომელიც ხაზს უსვამს ქალისა და მამაკაცის უთანასწორობის პატრიარქალურ ფესვებს, ან, უფრო კონკრეტულად, ქალის სოციალურ დომინირებას მამაკაცების მიერ. რადიკალური ფემინიზმი მიიჩნევს, რომ პატრიარქატი არის საზოგადოების უფლებების, პრივილეგიებისა და ძალაუფლების დაყოფა, პირველ რიგში, სქესის ხაზით და შედეგად, ქალების ჩაგვრა და მამაკაცების პრივილეგირება. რადიკალური ფემინიზმი ეწინააღმდეგება არსებულ პოლიტიკურ და სოციალურ ორგანიზაციას, რადგან ის თავისთავად მიბმულია პატრიარქატთან. რადიკალი ფემინისტები სკეპტიკურად უყურებენ პოლიტიკურ ქმედებებს არსებულ სისტემაში და ამის ნაცვლად, ყურადღებას ამახვილებენ კულტურის ცვლილებებზე, რომელიც ძირს უთხრის პატრიარქატს და მასთან დაკავშირებულ იერარქიულ სტრუქტურებს. რადიკალი ფემინისტები უფრო მებრძოლნი არიან თავიანთი გამოსვლებით, ვიდრე სხვა ფემინისტები. ეს ბრძოლა მიმართულია ქალთა სექსუალური ობიექტივაციის საწინააღმდეგოდ და მიზნად ისახავს საზოგადოების ცნობიერების ამაღლებას ისეთ საკითხებზე, როგორებიცაა გაუპატიურება და ქალებზე ძალადობა. რადიკალი ფემინისტები მიზნად ისახავენ პატრიარქატის დემონტაჟს. რადიკალური ფემინიზმი ეწინააღმდეგება პატრიარქატს და არა მამაკაცებს. რადიკალური ფემინიზმის გაიგივება კაცის მოძულეობასთან არის დაშვება, რომ პატრიარქატი და მამაკაცი განუყოფელია ერთმანეთისგან ფილოსოფიურადაც და პოლიტიკურადაც.